Det er ikke længere kun hovedstaden, der er terrortruet.

Politiets Efterretningstjeneste er netop udkommet med sin årsrapport, og den fortæller blandt andet, at terrortruslen ikke bare skal tages alvorligt i København, men over hele landet. - Terrortruslen er ikke et hovedstadsproblem eller et storbyfænomen. Den vedrører hele landet, og derfor har PET styrket efterretningstjenestens lokale og regionale tilstedeværelse, skriver PET i årsrapporten. Det betyder, at PET vil oprette to centre i Vest og Østdanmark og desuden placere efterretningsfolk i de lokale politikredse landet over, så de er rustet til også at imødekomme terrortruslen i provinsen. Desuden frygter PET en optrapning af volden mellem højre- og venstreradikale grupper. En vold, der tilsyneladende bliver mere og mere brutal.